ธพส.ระดม2หมื่นล.ย้ายคุก
ธพส.-กรมราชทัณฑ์ เล็ง ทำซีเคียวริไทเซชั่นระดม 2 หมื่นล้าน ย้ายคุก 17 แห่ง
25 ส.ค. 2558

ธพส.-กรมราชทัณฑ์ เล็ง ทำซีเคียวริไทเซชั่นระดม 2 หมื่นล้าน ย้ายคุก 17 แห่ง 
นายสุเมธ ดำรงชัยธรรม กรรมการผู้จัดการ บริษัท ธนารักษ์พัฒนาสินทรัพย์ (ธพส.) เปิดเผยว่า ธพส.ได้รับความเห็นชอบจากกรมราชทัณฑ์ กระทรวงยุติธรรม รวมถึงหน่วยงานที่เกี่ยวข้องให้ศึกษาเพิ่มเติมเรื่องการทำซีเคียวริไทเซชั่น เพื่อระดมเงิน 1.7-2 หมื่นล้านบาทในการนำมาสร้างคุกใหม่ 17 แห่งทั่วประเทศ โดยเฉพาะเรือนจำในภาคอีสานและใต้ เช่น จ.ขอนแก่น บุรีรัมย์ นครราชสีมา และชุมพร เป็นการแก้ปัญหานักโทษล้นคุก ประกอบกับคุกที่อยู่เดิมในบางจังหวัดได้กลายเป็นแหล่งชุมชน สมควรที่จะย้ายออกและเลือกพื้นที่ที่กว้างขวางได้เพิ่มมากขึ้นจากเดิมได้
ทั้งนี้ ที่ผ่านมา ธพส.ได้รายงานให้กระทรวงการคลังเห็นชอบในหลักการแล้วเมื่อเดือน ก.ค. และขณะนี้อยู่ระหว่างการสรุปขั้นตอนการดำเนินงาน และปัญหาอุปสรรค เช่น เรื่องผังเมือง แผนก่อสร้างทั้งหมดเพื่อเสนอให้คณะรัฐมนตรี (ครม.) พิจารณาได้ภายใน 6-8 เดือนหลังจากนี้
สำหรับข้อมูลเบื้องต้น ธพส.จะทำหน้าที่ในการทำซีเคียวริไทเซชั่น ด้วยการออกตราสารเพื่อระดมทุนจากนักลงทุนและประชาชนทั่วไปผ่านบริษัท นิติบุคคลเฉพาะกิจ (เอสพีวี) วงเงิน 1.7-2 หมื่นล้านบาท อายุ 20 ปี เพื่อนำเงินมาใช้ในการก่อสร้างคุก โดยคาดว่าจะใช้งบก่อสร้างเฉลี่ยแห่งละ 1,000 ล้านบาท และต้องนำค่าเช่าที่รัฐจะต้องตั้งงบประมาณจ่ายให้กรมราชทัณฑ์ทุกปีเป็นหลักประกันตราสารที่จะออก และจะทำให้ ธพส.มีรายได้จากค่าธรรมเนียม 1-2% ของวงเงินที่จะมีการระดมทุน
“สำหรับคุกเก่านั้น ทางกรมราชทัณฑ์ตกลงจะคืนที่ดินให้กรมธนารักษ์ ถือเป็นที่ราชพัสดุ ยกเว้นคุกบางแห่งที่ยังสามารถใช้ประโยชน์ได้อยู่ ก็จะใช้วิธีการสร้างเพิ่ม ทั้งนี้ เชื่อว่าหากรัฐบาลจะให้ความเห็นชอบเงินที่ระดมมาสร้างคุก 2 หมื่นล้านบาทครั้งนี้ จะเป็นงบที่ใช้กระตุ้นเศรษฐกิจ เพราะจะทำให้เกิดการก่อสร้าง มีการจ้างงานกระจายไปทั่วประเทศได้โดยไม่ต้องสิ้นเปลืองเงินจากงบประมาณ” นายสุเมธ กล่าว
ทั้งนี้ กรมราชทัณฑ์มีแนวคิดที่จะทำโครงการย้ายคุกตั้งแต่ปี 2549 และมีการศึกษามาอย่างต่อเนื่อง หาก ครม.เห็นชอบ คาดว่าจะใช้เวลาก่อสร้างให้แล้วเสร็จได้ทั้งหมดภายในเวลา 3-4 ปี
ก่อนหน้านี้ นายสุเมธ ตั้งเป้าหมายการทำโครงการเพื่อเร่งหารายได้ให้กับ ธพส.หลายโครงการ เช่น การเพิ่มพื้นที่เชิงพาณิชย์ ตั้งเป้าหารายได้เพิ่ม 30% การเปิดพื้นที่ให้ส่วนราชการมาเช่าเพิ่ม เช่น ศาลแขวงดอนเมือง มาเช่าพื้นที่ตึกเอ 3,000-4,000 ตารางเมตร คาดว่ามีรายได้เพิ่มกว่า 10 ล้านบาท/ปี และอยู่ระหว่างการสำรวจความต้องการของส่วนราชการเพื่อก่อสร้างศูนย์ราชการโซนซี ซึ่งมีหน่วยงานราชการให้ความสนใจต้องการใช้พื้นที่แล้วกว่า 2 แสนตารางเมตร รวมถึงการเดินหน้าโครงการสร้างคุก ตามข้อตกลงที่มีร่วมกันกับกรมราชทัณฑ์ กระทรวงยุติธรรม